作者:陳允平
標題:摸魚兒
內容:過重陽、晚香猶耐，江城風露初峭。梅花已索巡簷笑，春入數枝紅小。寒恁早。正簾卷蒼雲，和氣生芝草。金虯篆嫋。喜人樂豐年，波澄瀚海，星斗煥牙纛。家山近，遊宴十洲三島。石橋詩思頻繞。朱顏白髮神仙樣，誰信玉關人老。春漸好。望閶闔天低，咫尺瞻黃道。祥雲縹緲。看柳色沙堤，鶯聲禁輦，鳴佩鳳池曉。